Μιρέλ Γιόσα

Ο ***Μιρέλ Γιόσα*** (Αλβανικά:**Mirel Josa**), γεννήθηκε στις 1 Ιουνίου 1963 στα Τίρανα της Αλβανίας και είναι Αλβανός βετεράνος διεθνής ποδοσφαιριστής και νυν προπονητής ποδοσφαίρου.
## Ποδοσφαιρική καριέρα
Ως ποδοσφαιριστής ξεκίνησε την καριέρα του, το 1979, από τα τμήματα υποδομής της  17 Νεντόρι Τιράνων για να πραγματοποιήσει το επίσημο ντεμπούτο του στο Αλβανικό Πρωτάθλημα με την πρώτη ομάδα του συλλόγου τη σεζόν 1980-81. Τη σεζόν 1981-1982, όταν ήταν μόλις 19 ετών, κατέκτησε τον πρώτο τίτλο της καριέρας του, το εγχώριο πρωτάθλημα, με την Νεντόρι. 

Συνολικώς αγωνίστηκε επί έντεκα συνεχόμενες σεζόν με τα χρώματα των Τιράνων και κατέκτησε 4 φορές το πρωτάθλημα της χώρας και 3 φορές το Κύπελλο Αλβανίας.

Αποτέλεσε έναν από τους παίκτες-θρύλους  της ομάδας με συνολικά 253 συμμετοχές και 40 γκολ. Το όνομά του γράφτηκε με χρυσά γράμματα στην ιστορία του συλλόγου όταν την 1η Οκτωβρίου 1986 σημείωσε το νικητήριο γκολ στο τελευταίο λεπτό του αγώνα εναντίον της ρουμανικής ομάδας Ντινάμο Βουκουρεστίου στην διοργάνωση του Κυπέλλου Κυπελλούχων Ευρώπης της σεζόν 1986–87 , με το οποίο η αλβανική ομάδα έφτασε στους «16» του θεσμού, όπου αποκλείστηκε από τη σουηδική Μάλμε.

Το καλοκαίρι του 1991, ο Γιόσα, μαζί με τον συμπαίκτη του στην 17 Νεντόρι Τιράνων, Αρτούρ Λεκμπέλο, μετακόμισαν στην Ελλάδα και υπέγραψαν συμβόλαιο συνεργασίας με τον Άρη Θεσσαλονίκης. Αμφότεροι αγωνίστηκαν στο ελληνικό πρωτάθλημα, ως βορειοηπειρώτες ομογενείς.

Πραγματοποίησε το ντεμπούτο του με την κίτρινη φανέλα στις 10 Νοεμβρίου 1991 στη νίκη του Άρη επί της Λάρισας με 3-0.  με προπονητή τον βούλγαρο Ιβάν Βούτσοφ.
Η αλλαγή προπονητή στο τέλος της σεζόν σηματοδότησε και το τέλος της θητείας του Γιόσα στον Άρη με απολογισμό 24 συνολικά συμμετοχές (22 συμμετοχές στην Ά Εθνική Κατηγορία και 2 στο Κύπελλο Ελλάδας) χωρίς να σκοράρει κάποιο τέρμα.

Το καλοκαίρι του 1992, μεταπήδησε στην Καβάλα, όπου αγωνίστηκε για άλλες τέσσερεις σεζόν (3 στην Ά Εθνική και 1 στη Β’ Εθνική καταγράφοντας 126 συμμετοχές και 10 τέρματα.

Επόμενοι ποδοσφαιρικοί σταθμοί του υπήρξαν : οι ΗΛΤΕΞ Λύκοι (Γ΄Εθνική 1996/97) και (Β΄Εθνική 1997/98), ο Ορφέας Αλεξανδρούπολης (Γ΄Εθνική 1998/99), η Α.Σ. Νεάπολη (Δ’ Εθνική 1998/99) και ο Ποσειδών Νέας Μηχανιώνας (Γ’ Εθνική 1999/00), με τη φανέλα του οποίου ολοκλήρωσε την καριέρα του ως ποδοσφαιριστής.

Με την ομάδα της ΑΣ Νεάπολης Θεσσαλονίκης κατέκτησε και το Κύπελλο Ε.Π.Σ.Μ. το 1999, συντρίβοντας στον τελικό της διοργάνωσης την **Αθλητική Ένωση Νέας Κρήνης** με 5-0.  
## Προπονητική Καριέρα
Μετά το τέλος της αθλητικής του σταδιοδρομίας, ο Γιόσα ακολούθησε ιδιαίτερα επιτυχημένη προπονητική καριέρα εργαζόμενος σε: Ποσειδώνα Μηχανιώνας (2000), Λεωνίδιο (2001), Εθνική Αλβανίας (μαζί με τον **Sulejman Demollari**) (2001), **Ακαδημίες Ποδοσφαίρου "Ίωνες"** (2002/03), Τίρανα (2003-04), Λούσνια (2005),  Σκεντερμπέου Κορυτσάς (2005/06), **KF Shkumbini Peqini** (2007/08) , Τέουτα (2009/10), Βλάζνια (2010/11),  Σκεντερμπέου Κορυτσάς (2012/16), Τίρανα (2016/17) , **FC Pristina** (2017/19), Κουκέσι (2021) ,  Λάτσι (2021/22), Βλάζνια (2022/23) , Λάτσι (2023/24) , Μπέσα Καβάι (2024-) 

Ο Γιόσα, είναι ο πολυνίκης προπονητής στην Αλβανία καθώς έχει κερδίσει 5 πρωταθλήματα Αλβανίας (το ένα με την ομάδα των 'Τιράνων" και τα υπόλοιπα 4 -και μάλιστα σερί- με την Σκεντερμπέου). 

## Εθνική ομάδα
Ο Γιόσα διετέλεσε μέλος όλων των μικρών ηλικιακά εθνικών ομάδων της χώρας του, από την Κ-18 έως την Κ-21. 

Μεταξύ 1984 και 1992, ο Γιόσα εκπροσώπησε την Αλβανία, πραγματοποιώντας 27 εμφανίσεις και σκοράροντας ένα τέρμα, με τη φανέλα της Εθνικής Αλβανίας.

Πραγματοποίησε το ντεμπούτο του στη Εθνική Ανδρών στις 17 Οκτωβρίου 1984, σε έναν εκτός έδρας αγώνα για τα προκριματικά του Παγκοσμίου Κυπέλλου του 1986 κόντρα στην Εθνική Βελγίου. 

Σκόραρε το μοναδικό του τέρμα, στις 22 Δεκεμβρίου 1984, για τα προκριματικά του Παγκοσμίου Κυπέλλου του 1986, στην εντός έδρας νίκη της Αλβανίας επί του Βελγίου με 2-0.  Μια νίκη η οποία για πολλά χρόνια θεωρούνταν η μεγαλύτερη νίκη για το αλβανικό ποδόσφαιρο μιας και η Αλβανία ευρισκόμενη στον ίδιο όμιλο με Βέλγιο, Πολωνία και Ελλάδα, κέρδισε τους Βέλγους και έφερε ισοπαλία με την Πολωνία εκτός έδρας και με την Ελλάδα, στα Τίρανα. Τελικά η Αλβανία πήρε την 3η θέση στον όμιλο, αλλά για μήνες οι Αλβανοί πίστευαν ότι μπορούσαν να πάνε στην τελική φάση του Παγκοσμίου Κυπέλλου του 1986.

Ο τελευταίος του αγώνας με το εθνόσημο ήταν στις 22 Απριλίου 1992, για τα προκριματικά του Παγκοσμίου Κυπέλλου του 1994 εναντίον της Ισπανίας.
## Αθλητική οικογένεια Γιόσα
Ο Μιρέλ Γιόσα προέρχεται από αθλητική οικογένεια καθώς ο  πατέρας του, **Shyqyri Josa**, εκτός από διάσημος γιατρός της Αλβανίας υπήρξε, κατά τη δεκαετία του 1960, και ποδοσφαιριστής της **Naftëtari i Kuçova**.

Ομοίως η σύζυγός του, **Brunilda**, (κόρη της παλιάς δόξας του Αλβανικού ποδοσφαίρου, **Shyqyri Rreli**) υπήρξε αθλήτρια του βόλευ στην ομάδα της Ντιναμό, μέχρι που ένας σοβαρός τραυματισμός έβαλε τέλος στην αθλητική της καριέρα. Επίσης η κόρη τους, **Λόρνα Γιόσα**, υπήρξε διακεκριμένη μπασκετμπολίστρια στις ομάδες «Τίρανα» και «Studenti». 

Ο Μιρέλ Γιόσα είναι απόφοιτος του Αθλητικού Πανεπιστήμιο Τιράνων (1988) με ειδικότητα «Δασκάλου Φυσικής Αγωγής», κάτοχος Διπλώματος UEFA Football Coaching Course (2005) και ομιλεί  Αγγλικά, Ιταλικά και Ελληνικά.

## Διακρίσεις
Ως  παίκτης της «17 Νεντόρι»:

Πρωτάθλημα Αλβανίας (4): 1981/82, 1984/85, 1987/88, 1988/89
Κύπελλο Αλβανίας (3): 1982/83, 1983/84, 1985/86 

Ως  προπονητής των Τιράνων:

Πρωτάθλημα Αλβανίας (1): 2003/04
Κύπελλο Αλβανίας (1):  2016/17
Σούπερ Καπ Αλβανίας: 2006

Ως  προπονητής της Σκεντερμπέου Κορυτσάς:

Πρωτάθλημα Αλβανίας (4): 2012/13, 2013/14, 2014/15, 2015/16
Σούπερ Καπ Αλβανίας:  2013,  2014

Ως  προπονητής της **FC Pristina**:

Κύπελλο Κοσσυφοπεδίου (1): 2017/18 

Ως  προπονητής της Βλάζνια:

Κύπελλο Αλβανίας (1):  2021/22

## Παραπομπές

## Εξωτερικοί σύνδεσμοι
*Ποδοσφαιρκό προφίλ Μιρέλ Γιόσα στο transfermarkt.com
*Προπονητικό προφίλ Μιρέλ Γιόσα στο transfermarkt.com
*Προπονητικό Προφίλ Μ.Γιόσα στο footballinfo.net

Κατηγορία:Αλβανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Αλβανίας
Κατηγορία:Ποδοσφαιριστές Εθνικής Αλβανίας Κ21
Κατηγορία:Αλβανοί προπονητές ποδοσφαίρου
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σουπερλίγκα Αλβανίας
Κατηγορία:Ποδοσφαιριστές ΚΦ Τίρανα
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Α.Ο. Καβάλα
Κατηγορία:Προπονητές ποδοσφαίρου Σκεντερμπέου Κορυτσάς